Diari Oficial de la Generalitat Valenciana


Sumari del DOGV 6963, del 12-02-2013 (2013/1386)

RESOLUCIÓ de 6 de febrer de 2013, de la directora general del Secretariat del Consell i Relacions amb Les Corts, per la qual es disposa la publicació del conveni marc de col·laboració entre la Generalitat, les Diputacions Provincials de València i Castelló i la Federació Valenciana de Municipis i Províncies, per al desenrotllament i posada en servici de la Plataforma d'Administració Electrònica.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6963

Data del DOGV
:   12-02-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/1386


Data del document
:   06-02-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 6 de febrer de 2013, de la directora general del Secretariat del Consell i Relacions amb Les Corts, per la qual es disposa la publicació del conveni marc de col·laboració entre la Generalitat, les Diputacions Provincials de València i Castelló i la Federació Valenciana de Municipis i Províncies, per al desenrotllament i posada en servici de la Plataforma d'Administració Electrònica. [2013/1386]  
La Generalitat, les Diputacions Provincials de València i Castelló i la Federació Valenciana de Municipis i Províncies han subscrit, després de la tramitació prèvia reglamentària, el 26 de març de 2012, el conveni marc de col·laboració per al desenrotllament i posada en servici de la Plataforma d'Administració Electrònica.  
En compliment del que establix l'article 111.3 de la Llei 8/2010, de 23 de juny, de la Generalitat, de Règim Local de la Comunitat Valenciana, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0125/2013, i que figura com a annex d'esta resolució.  
  
  
Valencia, 6 de febrer de 2013.- La directora general del Secretariat del Consell i Relacions amb Les Corts: Marta Martí Arador.  
  
  
Conveni marc de col·laboració entre la Generalitat, a través de la Conselleria d'Hisenda i Administració Pública, les diputacions provincials i la Federació Valenciana de Municipis i Províncies, per al desenrotllament i posada en servei de la plataforma d'administració electrònica   
  
València, 26 de març de 2012.  
José Manuel Vela Bargues, conseller d'Hisenda i Administració Pública de la Generalitat, en virtut de les atribucions i funcions conferides en el Decret 119/2011, de 9 de setembre, del Consell, en matèria de modernització i d'administració electrònica, que actua en nom i representació de la Generalitat, de conformitat amb l'article 28, lletres c), g) i ll), de la Llei 5/1983, de 30 de desembre, del Consell, i 2n. 2 del Decret 20/1993, de 8 de febrer, del Govern Valencià, pel qual es regula el Registre de Convenis i s'estableix el règim jurídic i pressupostari dels convenis que subscriga la Generalitat Valenciana, i facultada expressament per a la firma del present Conveni per Acord del Consell, de data 10 de febrer de 2012.  
  
Alfonso Rus Terol, en qualitat de president de la Diputació de València, de conformitat amb el que preveu l'article 34 de la Llei 7/1985, de 2 d'abril, Reguladora de les Bases de Règim Local, que actua en nom i representació de d'aquesta Diputació, assistit pel secretari general d'aquesta corporació, Sr. Vicente Rafael Boquera Matarredona per a la firma del present Conveni el text del qual ha estat aprovat per acord plenari de 20 d'abril de 2011, en exercici de les funcions de fe pública que li atribueix la disposició addicional segona, 1, de la Llei 7/2007, de 12 d'abril, de l'Estatut Bàsic de l'Empleat Públic.  
Javier Moliner Gargallo, president de la Diputació de Castelló, en representació d'aquesta Administració Local, assistit pel secretari general de la Diputació Sr. Manuel Pesudo Esteve per a la firma del present Conveni el text del qual ha estat aprovat per acord plenari de 29 de novembre de 2011.  
Elena Bastidas Bono, com a representant legal de la Federació Valenciana de Municipis i Províncies (FVMP), en la seua qualitat de presidenta de l'esmentada entitat, d'acord amb les facultats que té atribuïdes per l'article 35, dels Estatuts de la FVMP.  
Tots els qui intervenen, en les representacions amb què actuen, afirmen i es reconeixen recíprocament la seua capacitat, legitimació, suficiència i vigència de les seues respectives facultats per a celebrar el present Conveni i a aquest efecte,  
  
Exposen  
  
Primer. En la Llei 11/2007, de 22 de juny, d'Accés Electrònic dels Ciutadans als Serveis Públics, es reconeix el drets dels ciutadans a relacionar-se amb les administracions públiques per mitjans electrònics, i imposa l'obligació de les entitats locals de garantir l'exercici d'aquests drets en el seu àmbit d'actuació, a partir del 31 de desembre de 2009, sempre que ho permeten les seues disponibilitats pressupostàries. En aquells municipis que no disposen de mitjans tècnics i organitzatius, necessaris per a prestar aquests serveis, podran prestar els serveis necessaris per a garantir tal efectivitat les diputacions provincials.  
  
  
Segon. Que en data 3 de juliol de 2008, la Generalitat, les Diputacions Provincials i la Federació Valenciana de Municipis i Províncies, van subscriure un Conveni Marc, en matèria d'administració electrònica l'àmbit de la Comunitat Valenciana, per mitjà del qual s'estableix el marc general de col·laboració per a l'impuls de l'administració electrònica entre les administracions municipals, i se'ls ofereix conjuntament serveis d'assistència en tecnologies de la informació i la comunicació (TIC), així com la cessió de l'ús de plataformes, infraestructures, xarxes, o altres béns i drets TIC, de titularitat de qualsevol d'elles.  
  
  
Tercer. Un dels resultats del desenvolupament del Conveni Marc ha estat la creació de la Plataforma d'Administració Electrònica per a les Entitats Locals, a través de la qual es posa a disposició dels ajuntaments una infraestructura tecnològica comuna, per tal de facilitar-los el compliment de la Llei 11/2007, de l'11 de juny, d'Accés Electrònic dels Ciutadans als Serveis Públics i de la Llei 3/2010, de 5 de maig, d'Administració Electrònica de la Comunitat Valenciana.  
  
Quart. Una vegada superat l'objectiu del Conveni, subscrit el 3 de juliol de 2008, d'impulsar els mitjans per al disseny de la Plataforma d'Administració Electrònica per a les Entitats Locals, les administracions subscriuen el present Conveni per tal d'establir el marc de col·laboració per al desenrotllament i posada en servei de la Plataforma d'Administració Electrònica, a fi de permetre, a les entitats locals que s'adherisquen a aquest Conveni, la utilització d'aquests mecanismes i, d'aquesta manera, facilitar que les entitats locals puguen complir amb les obligacions derivades de la legislació d'administració electrònica i donar accés als ciutadans a l'administració, a través de mitjans electrònics.  
Tot això en exercici de les competències assistencials i de cooperació amb els municipis, que els atorga l'ordenament jurídic.  
  
Cinqué. A aquest efecte, les parts acorden subscriure el present Conveni de Col·laboració per al desenrotllament i posada en servei de la Plataforma d'Administració Electrònica, en aplicació del que preveu l'article 111, de la Llei 8/2010, de 23 de juny, de la Generalitat, de Règim Local de la Comunitat Valenciana, i en virtut de l'article 57 de la Llei 7/1985, de Bases de Règim Local, que es regirà per les següents,   
  
  
Clàusules  
  
Primera. Objecte  
1. Per mitjà del present Conveni s'estableix el marc general de col·laboració entre les parts que el subscriuen; a fi de posar a disposició de les entitats locals els mitjans materials i tècnics necessaris per al funcionament de la Plataforma d'Administració Electrònica dissenyada per aquestes, i per tal que les entitats locals que s'adherisquen al present Conveni puguen complir amb les obligacions derivades de la Llei 11/2007, de l'11 de juny, d'Accés Electrònic dels Ciutadans als Serveis Públics i de la Llei 3/2010, de 5 de maig, d'Administració Electrònica de la Comunitat Valenciana.  
  
2. La posada a disposició d'aquests mitjans, a les entitats locals, es realitzarà per mitjà del corresponent encàrrec de gestió per part de les entitats locals, de conformitat amb el que preveu l'article 15 de la Llei 30/1992, de 26 de novembre, de Règim Jurídic de les Administracions  
3. En els casos en què procedisca, l'acceptació dels termes del present Conveni, d'acord amb el model de l'annex I, tindrà caràcter substitutori de l'adhesió prèvia al Conveni Marc de Col·laboració en matèria d'Administració Electrònica en l'àmbit de la Comunitat Valenciana, subscrit per la Generalitat, les diputacions provincials i la Federació Valenciana de Municipis i Províncies, a data 3 de juliol de 2008.  
  
  
Segona. mitjans que les administracions que subscriuen posen a disposició de les entitats locals  
Les administracions que subscriuen, en la seua condició d'òrgans encomanats, disposen d'estructura organitzativa, mitjans personals i materials adequats i suficients per a prestar el servei administració electrònica a les entitats locals que així li ho encomanen, a través de la Plataforma d'Administració Electrònica de les Entitats Locals dissenyada.  
  
Tercera. aplicacions de la plataforma d'administració electrònica  
  
1. Per mitjà de la Plataforma d'Administració Electrònica de les Entitats Locals, dissenyada per les administracions firmants del present Acord, es posa a disposició de les entitats locals, que s'hi adherisquen, les següents aplicacions per a permetre la interrelació d'aquestes entitats amb els ciutadans per mitjans telemàtics:   
a) Carpeta ciutadana: es constitueix com la part privada del ciutadà, a través de la qual podrà accedir als serveis que l'entitat local preste de forma telemàtica.  
b) Gestor de Serveis Electrònics: és l'eina que permetrà al registrador (funcionari públic encarregat de rebre les sol·licituds formulades pels ciutadans, a través de la Plataforma d'Administració Electrònica) rebre les esmentades sol·licituds i donar-los el tràmit que corresponga.  
  
c) Reposador Documental: constitueix l'aplicació on s'emmagatzemen i conserven la totalitat dels documents, dades i informació generada en la tramitació electrònica, dels distints serveis que l'entitat local preste a través de la Plataforma d'Administració Electrònica.  
  
d) Sistema de Dades del Ciutadà: el Sistema de Dades del Ciutadà crea i guarda un apunt o resum dels tràmits formulats electrònicament, tant de les sol·licituds i documents que aporte el ciutadà per a la tramitació d'un determinat servei, competència de l'entitat local, com d'aquells documents i contestació emesos per aquesta última.  
  
e) Registre electrònic: permet l'acreditació de la presentació de les sol·licituds i documents per part dels ciutadans a les entitats locals, per mitjà del segellat de temps d'aquests.  
f) Sistema de Comunicacions: és l'eina que permet i possibilita que el ciutadà reba, en la Carpeta Ciutadana, les notificacions i comunicacions de l'entitat local. El dit sistema està allotjat en la Generalitat Valenciana.  
g) Plataforma de Pagament Telemàtic: és l'eina que permet als ciutadans realitzar pagaments a les entitats locals, d'acord amb el Conveni de Plataforma de Pagament subscrit entre la Generalitat, les Diputacions Provincials de Castelló i València, i la Federació Valenciana de Municipis i Províncies.  
Les Entitats Locals podran determinar, en l'exercici de les seues competències, la utilització d'aquestes aplicacions, i indicar la forma en què es posarà a disposició dels ciutadans els serveis d'administració electrònica disponibles en la Plataforma.  
2. Conforme es vagen dissenyant noves aplicacions per a la prestació del servei d'administració electrònica, per part de les administracions que el subscriuen, s'incorporarà a la Plataforma d'Administració Electrònica, perquè les entitats locals, d'acord amb el paràgraf anterior, puguen disposar-ne.  
  
Quarta. obligacions de les parts  
1. Les Diputacions i la Generalitat Valenciana es comprometen a posar en funcionament la Plataforma d'Administració Electrònica de les Entitats Locals.  
2. En els dits termes, per a permetre el funcionament de la Plataforma d'Administració Electrònica la Generalitat i les Diputacions, a l'àmbit territorial respectiu, es comprometen formalment a:  
a) Posar a disposició de les entitats locals els mitjans materials, tècnics i personals necessaris per al funcionament de la Plataforma d'Administració Electrònica de les Entitats Locals, de manera que es permeta, a les entitats locals adherides, interrelacionar-se amb els ciutadans per mitjans electrònics a través d'aquesta Plataforma.   
b) Col·laborar en el manteniment dels mitjans materials i tècnics de la Plataforma d'Administració Electrònica de les Entitats Locals.  
  
c) Garantir el funcionament correcte de la Plataforma d'Administració Electrònica.  
d) Dur a terme les actualitzacions i millores necessàries en els materials i programes de la Plataforma d'Administració Electrònica i garantir, amb això, l'accessibilitat dels ciutadans a la Plataforma.  
  
e) Prestar assessorament tècnic a les entitats locals que pretenguen adherir-se al present Conveni, per tal d'aconseguir la correcta aplicació i funcionament de la Plataforma d'Administració Electrònica.  
  
f) Elaborar l'informe d'administració electrònica que requereix l'article 37 de la Llei 3/2010, de 5 de maig, d'Administració Electrònica de la Comunitat Valenciana, d'aquelles instal·lacions o aplicacions ubicades en les seues instal·lacions, per a la seua aprovació per la Comissió de Seguiment.  
3. Per la seua banda, la Federació Valenciana de Municipis i Províncies, en l'exercici de les seues competències, es compromet a difondre entre els seus membres la subscripció d'aquest Conveni, perquè les entitats locals puguen adherir-s'hi i prestar assessorament tècnic a aquestes entitats locals, per tal d'aconseguir la correcta aplicació i funcionament de la Plataforma d'Administració Electrònica.  
  
Cinquena. serveis que presta la generalitat valenciana a les entitats locals que s'adherisquen a aquest conveni  
1. La Generalitat Valenciana, al marge dels mitjans materials i tècnics, juntament amb la resta de parts que subscriuen, posa a disposició de la Plataforma d'Administració Electrònica, per a gestionar el servei d'administració electrònica, a aquelles entitats locals adherides, els següents serveis propis, perquè aquestes puguen utilitzar-los:  
  
a) El sistema de notificació de la Generalitat Valenciana, que es regula en el Decret 18/2004, que permet que les entitats locals adherides puguen utilitzar aquest sistema a l'hora de dur a terme les seues comunicacions amb els ciutadans per mitjans telemàtics.   
b) El Registre de Representació Electrònica, creat en virtut de l'article 22 de la Llei 3/2010, que permet a les entitats locals adherides tindre accés a la informació de representació inclosa en el Registre i també permet que aquestes entitats locals faciliten la informació de representació electrònica que els haja estat facilitada en els procediments electrònics tramitats.  
c) La prestació del servei de segellat de temps, per mitjà de l'Agència de Tecnologia i Certificat Electrònic, en relació amb el funcionament del Registre Telemàtic de l'Entitat Local adherida.  
2. Aquests serveis seran prestats per la Generalitat Valenciana a les entitats locals, que així ho indiquen en el seu Conveni d'Adhesió (annex I), de conformitat amb els termes i condicions allí disposades.  
  
  
Sisena. comissions multilateral de seguiment i tècnica  
1. Per al degut seguiment del Conveni, inclosa la seua possible revisió, modificació, adequació o actualització, es preveu l'existència d'una Comissió Multilateral integrada pels membres següents:  
a. Els qui siguen titulars respectius de la Secretaria Autonòmica i de la Direcció General, dins de la conselleria amb competències horitzontals de la Generalitat en matèria d'administració electrònica, que les tinguen assignades en els dits nivells superior i directiu, o persones en què deleguen. Assumiran, respectivament, la presidència i la secretaria de la Comissió.  
b. Els diputats o diputades que tinguen atribuïdes les competències de modernització o administració electrònica, dins de les respectives diputacions provincials.  
c. El president o la presidenta de la Federació o persona en qui delegue.  
d. Fins a un màxim de 3 representants, de les entitats locals que s'adherisquen al Conveni, en els termes i les condicions que es prevegen per part dels anteriors membres de la Comissió.  
La vicepresidència de la Comissió, si fa al cas, recaurà en algun de la resta de membres assenyalats en les lletres b) a d).  
En especial, la Comissió Multilateral serà la competent per a donar la conformitat a les possibles adhesions al present Conveni, i acceptarà l'encàrrec de gestió de les entitats locals, conforme el model de l'Annex II, sense perjudici que, mitjançant un acord d'aquesta, es puga delegar per l'esmentada competència algun o alguns dels seus membres, en els termes que s'establisquen en l'acord de delegació, i aplicar el model incorporat en l'Annex III d'aquest Conveni.  
2. Per a l'aplicació pràctica o material del present Conveni, així com de les decisions que adopte la Comissió Multilateral de Seguiment, prevista en l'anterior número d'aquesta clàusula, es constitueix una Comissió Tècnica Paritària d'Administració Electrònica, constituïda per personal tècnic de les entitats que el subscriuen.  
La Comissió Tècnica, dins de les competències pròpies de cada Administració o institució que subscriu el Conveni, tindrà facultats de proposta, recomanació, impuls, seguiment i aplicació de les mesures establides en aquest Conveni.  
Amb la periodicitat que establisca aquesta, la Comissió Tècnica donarà compte del funcionament del servei i dels avanços realitzats en la millora i implementació de la Plataforma.  
3. El desplegament del règim d'organització i funcionament, de les comissions previstes en aquesta Clàusula, serà el determinat pels seus membres components, sense perjudicis de l'aplicació de la normativa sobre òrgans col·legiats consignades en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Setena. protecció de dades de caràcter personal  
1. A l'efecte de la normativa vigent en matèria de protecció de dades de caràcter personal, les entitats locals adherides al Conveni seran considerades com a responsables del fitxer de les dades personals, i hauran de complir totes les obligacions derivades de la dita condició.  
2. Respecte d'això, totes les administracions i entitats que, d'alguna manera, accedisquen o tracten les dades de caràcter personal necessaris per a articular els serveis operats a través de la Plataforma es comprometen a subscriure els documents exigits per la Llei Orgànica 15/1999, de Protecció de Dades de Caràcter Personal i, en especial:  
- Els documents on es descriga amb precisió la prestació del servei existent entre les entitats firmants i adherides al present Conveni, a l'efecte de complir els requisits previstos en l'article 12 de la Llei Orgànica 15/1999, de Protecció de Dades de Caràcter Personal, amb descripció i identificació de les funcions dels encarregats del tractament de les dites dades.  
- El Document de Seguretat, exigit per l'article 82 del Reial Decret 1720/2007, de 21 de desembre, pel qual s'aprova el Reglament de Desplegament de la llei Orgànica de Protecció de Dades de Caràcter Personal, en què s'arrepleguen les mesures d'índole tècnica i organitzativa necessàries per a garantir la seguretat de les dades.  
  
Vuitena. entrada en vigor  
El present Conveni entrarà en vigor el dia de la seua firma, i haurà de publicar-se en el Diari Oficial de la Comunitat Valenciana (DOCV), de conformitat amb el que preveu l'article 111.3) de la Llei 8/2010, i tindrà una duració de quatre anys, sense perjudici que s'acorde la seua pròrroga per acord exprés de les parts, amb una antelació mínima d'un mes a la data del seu venciment.  
  
Novena. modificació del conveni  
1. El present Conveni podrà modificar-se per acord entre totes les parts firmants del present Conveni, quan calga, per a la millor realització del seu objecte, mitjançant un acord de modificació d'aquest, amb els mateixos requisits formals del present Conveni, inclosa l'obligació de publicar la modificació del Conveni en el DOCV.  
  
2. En cas de modificació del Conveni, les parts comunicaran expressament les modificacions introduïdes a les entitats locals adherides, perquè tinguen coneixement de les noves condicions.   
Aquestes entitats disposaran d'un termini de tres mesos, comptadors des de la publicació de l'Acord de modificació, per a comunicar la no-acceptació de les modificacions introduïdes i, en conseqüència, la resolució unilateral de l'adhesió formulada per part de l'entitat local.   
  
Desena. resolució  
1. Les parts podran denunciar el Conveni en qualsevol moment, però sempre, amb un preavís d'un mes com a mínim d'antelació a l'efectivitat de l'esmentada denúncia.  
2. Finalment, el Conveni s'extingirà per les altres causes legalment previstes i, en especial, per la ineficàcia sobrevinguda, l'incompliment del Conveni o de qualsevol de les obligacions que conté, o per altres causes d'invalidesa.  
  
Onzena. jurisdicció aplicable  
El present conveni de col·laboració té naturalesa administrativa i es troba exclòs de l'àmbit d'aplicació de la Llei 30/2007, de 30 d'octubre, de Contractes del Sector Públic, en virtut d'allò que s'ha establit en l'article 4.1.c), sense perjudici de l'aplicació dels principis i criteris de l'esmentada Llei per a resoldre els dubtes i llacunes que pogueren presentar-se, i serà regit per les seues clàusules i, supletòriament, per les normes generals del dret administratiu.  
Les qüestions litigioses que puguen sorgir en la interpretació o incompliment de les obligacions que es deriven del present Conveni Marc, i que no hagen pogut ser dirimides per la Comissió de Seguiment prevista en la clàusula sisena, se sotmetran a la jurisdicció contenciosa administrativa, i serà l'òrgan competent perquè en prenga coneixement el Tribunal Superior de Justícia de la Comunitat Valenciana (article 10 de la Llei 29/1998, de 13 de juliol, Reguladora de la Jurisdicció Contenciosa Administrativa).  
  
I en prova de conformitat, les parts subscriuen el present Conveni en sis exemplars i a un sol efecte, en la data i lloc abans indicats.  
  
  
El conseller d'Hisenda i Administració Pública  
José Manuel Vela Bargues   
  
El president de la Diputació de València  
Alfonso Rus Terol  
  
La presidenta de la Federació Valenciana de Municipis i Províncies   
Elena Bastidas Bono   
  
El president de la Diputació de Castelló  
Javier Moliner Gargallo  
  
El secretari general de la Diputació Provincial de València   
Vicente Rafael Boquera Matarredona  
  
El secretari general de la Diputació Provincial de Castelló  
Manuel Pesudo Esteve  
  
  
ANNEX I  
Adhesió al conveni i encàrrec de gestió  
  
El sr./a. ..., alcalde/alcaldessa de l'Ajuntament..., que actua en nom i representació d'aquest, a l'empara del que disposa l'article 21 de la Llei 7/1985, de 2 d'abril, Reguladora de les Bases de Règim Local, assistit pel secretari de la Corporació, Sr. ...,  
  
DECLARA  
Primer. Que el Ple de l'Ajuntament ha acordat, amb data ... de 20.., sol·licitar l'adhesió al Conveni de Plataforma d'Administració Electrònica, subscrit el 26 de març de 2012 entre la Generalitat, les Diputacions de Castelló i València, i encomanar la gestió dels serveis d'administració electrònica, que es posen a disposició de les entitats locals, a través de la Plataforma d'Administració Electrònica de les Entitats Locals a aquestes administracions, que disposen dels mitjans materials, tècnics i personals suficients per a prestar el servei encomanat. Al seu torn, l'Ajuntament, per a facilitar una comanda eficient de gestió del servei, autoritza les administracions firmants del Conveni a representar l'Ajuntament en tots els aspectes necessaris per a l'obtenció de certificats digitals, així com la seua gestió i custòdia necessaris per a la prestació del servei d'administració electrònica.  
  
L'encàrrec de gestió no implicarà la cessió de la titularitat de la competència, que continuarà pertanyent a l'Ajuntament, qui determinarà els termes i serveis que es prestaran a través de la Plataforma d'Administració Electrònica.  
  
Segona. Les administracions a què s'encomana la gestió dels serveis d'administració electrònica, prestaran aquests seguint les directrius marcades per l'Ajuntament, i s'hauran de desenrotllar, en conseqüència, els serveis encomanats de conformitat amb els termes previstos en l'Ordenança d'Administració Electrònica, aprovada pel Ple de l'Ajuntament, en sessió de data... i la resta de normativa municipal que regule la prestació d'aquests serveis.  
  
Tercera. L'Ajuntament es reserva la potestat d'inspecció del funcionament de la Plataforma d'Administració Electrònica, posada a servei per part de les administracions que subscriuen el Conveni, subscrit el 26 de març de 2012, per tal de verificar el funcionament correcte d'aquest i el compliment de les condicions previstes en l'Ordenança d'Administració Electrònica per al desenrotllament dels serveis encomanats i la resta de normativa municipal que regule la prestació d'aquests serveis.  
  
  
Quarta. L'Ajuntament per mitjà de l'adhesió al present Conveni, sol·licita que la Generalitat oferisca els serveis previstos en la clàusula cinquena d'aquesta, llevat del servei de...  
  
Cinquena. L'adhesió entrarà en vigor a partir de la publicació de la seua acceptació per part de la Comissió de Seguiment, o persona en qui es delegue, i tindrà duració indefinida.  
  
  
ANNEX II  
Model de conformitat de la comissió multilateral   
de seguiment a l'adhesió de les entitats locals i   
d'acceptació de l'encàrrec de gestió  
  
El sr./a. ..., com a secretari/ària de la Comissió Multilateral de Seguiment del Conveni de Plataforma d'Administració Electrònica de les Entitats Locals, a l'àmbit de la Comunitat Valenciana, subscrit en data 26 de març de 2012 entre la Generalitat i les Diputacions de Castelló i València,   
  
CERTIFICA  
Que en la reunió de data... d... de 20..., de l'esmentada Comissió Multilateral, es va acordar donar la conformitat a la sol·licitud d'adhesió formulada per l'Ajuntament d'acceptar l'encàrrec de gestió del servei d'administració electrònica a través de la Plataforma d'Administració Electrònica de les Entitats Locals.  
L'acceptació de l'encàrrec de gestió tindrà efectes a partir de la publicació de l'Acord de la Comissió de Seguiment, en el Diari Oficial de la Comunitat Valenciana (DOCV).  
  
La qual cosa certifiquen en..., a... d... de 20....  
  
Firmat:   
  
  
ANNEX III  
Model de conformitat per delegació a l'adhesió   
d'entitat local i d'acceptació de l'encàrrec de gestió  
  
El Sr./sra...., d'acord amb el Conveni de Plataforma d'Administració Electrònica de les Entitats Locals de la Comunitat Valenciana, subscrit en data 26 de març de 2012, entre la Generalitat i les Diputacions de Castelló i València, i amb la delegació de facultats realitzada per la Comissió Multilateral en la reunió de data ...  
ACORDA  
Donar la conformitat a la sol·licitud d'adhesió formulada per l'Ajuntament, d'acceptació de l'encàrrec de gestió del servei d'administració electrònica, a través de la Plataforma d'Administració Electrònica de les Entitats Locals.  
L'acceptació de l'encàrrec de gestió tindrà efectes a partir de la publicació de l'Acord de la Comissió de Seguiment en el Diari Oficial de la Comunitat Valenciana (DOCV).  
  
La qual cosa certifiquen en ..., a ... d ... de 20..  
  
Firmat: